REŽISIERIAUS JONO BUZILIAUSKO TEATRINĖ ODISĖJA

Audronė Telšinskienė

Rokiškio Juozo Keliuočio viešosios bibliotekos Kriaunų filialo vyr. bibliotekininkė

Kalbėti tokia kalba, kurią supranta visas pasaulis- ne kiekvienam skirta. Aktyviai kuriantis, nuolat keliaujantis. Kartu su savaisiais personažais į Pietų Korėją, Suomiją, Airiją, Farerų, Olhono, Saremos salas... Kartu su savo aktoriais į Ukrainą, Bulgariją, Lenkiją, Peru, Vokietiją... Aplankytos šalys, režisūriniai darbai ir gyvenimo metai peržengė 50- ies ribą. Daug pasiekimų su Rokiškio liaudies teatru, čia ir kūrybinio kelio pradžia. Naujai su spektakliais atgimę šio krašto grynuoliai- lyrikos pradininkai Antanas Strazdas ir Antanas Vienažindys, ilgesio giesmės poetas Paulius Širvys, moteriška linija- Rokiškio dvaro grafaitė Sofija, Liudvikos Didžiulienės- Žmonos „Lietuvaitės“.

„ Laukiu Jono spektaklių, nes žinau, kad jiems pasibaigus turėsiu spręsti rebusą- kas juose buvo užkoduota...“ po ką tik pasibaigusio festivalio „Interrampa“ apžvelgdama matytus darbus reziumavo Lietuvos nacionalinio kultūros centro Teatro poskyrio vadovė Irena Maciulevičienė.

1. KELIONĖ Į PASAULĮ

Teatras laukia savojo žiūrovo kantriai ir nuolankiai. Teatras pats keliauja į pasaulį, ieškodamas savojo žiūrovo. Turėdamas ką pasakyti ir norėdamas būti išgirstas. Kiekviena kelionė į festivalį režisieriui- tai ne tik kūrybinis procesas, kuris vyksta režisuojant spektaklį- už to slypi begalė organizacinių rūpesčių. Gebėjimas suvokti kas pasauliui įdomu, ryšiai su užsienio šalių teatralais, vadybiniai sugebėjimai ir net ekstremalių sąlygų vairavimo ypatumai- argi gali tai rūpėti spektaklio žiūrovui- ties pakylančia uždanga visa tai baigiasi. Lieka akistata- aktorius ir žiūrovas. Dvi pusės, kurios visame pasaulyje turi savų skirtumų ir savų panašumų. Pasak režisieriaus Jono Buziliausko, teatre nebūna atsitiktinio žiūrovo- jis žino kur eina, turi savus tikslus, įžvalgas, lūkesčius. *„ Teatras yra energija, apvalus ratas. Atiduodi save žiūrovui ir imi atgal. Svarbiausia- nemeluoti. Tikėti personažu...“.* Žiūrovų regėta įvairių, pasaulio pamatyta daug. Didžiausia siekiamybė dalyvaujant mėgėjų teatro veikloje- būti žinomam ir matomam AITA IATA. Tai pasaulinė mėgėjų teatrų organizacija, vienijanti daugybę pasaulio šalių. Organizacijos misija- skatinti supratimą ir švietimą per teatrą. Organizacijos veikloje akcentuojama kūrybingumas (įskaitant vaikus ir jaunimą) bei žvilgsnis į ateitį. Rengiami pasauliniai kongresai, kurių metu priimami įvairūs sprendimai. 2017 m. rugpjūčio pabaigoje Monake vykusiame kongrese delegatai iš daugiau nei 100 įvairių pasaulio šalių keitė ankstesniąją konstituciją.

AITA-IATA kongrese Monake režisierius ne tik turėjo teisę balsuoti už Lietuvos sprendimus kongrese. Jonui Buziliauskui Lietuvos mėgėjų teatro sąjunga patikėjo misiją pristatyti Anykščiuose 2018 m. rugpjūčio pradžioje įvyksiantį Šiaurės Europos mėgėjų teatro aljanso NEATA festivalį.

NEATA – tai organizacija, vienijanti 9 Šiaurės Europos ir Baltijos šalis. Šis festivalis kas dvejus metus vyksta vis kitoje Šiaurės Europos arba Baltijos šalyje. Prieš 18 metų prasidėjęs Trakuose, festivalis apkeliavo 8 šalis ir vėl sugrįžta į Lietuvą. Lietuvos mėgėjų teatrų sąjungos sprendimu, surengti šį prestižinį festivalį patikėta Anykščių miestui ir Anykščių teatrui. Tai didžiulė garbė ir atsakomybė bei iššūkis režisieriui.

Dalyvauti su spektakliais šių organizacijų festivaliuose režisieriui sekėsi- su Rokiškio liaudies teatru pastatyta Juozo Marcinkevičiaus „Erelnyčia“, rodyta pasauliniame AITA-IATA festivalyje Pietų Korėjoje (2007 m.), Priekulės Ernsto Vichetro teatre pastatyta „Barbora Radvilaitė“ rodyta NEATA festivalyje Suomijoje (2014 m.), „Mindaugo“ ir „Velnioniškai vienas“ ištraukos suvaidintos NEATA festivalyje Farerų salose (2016 m.).

Keliaujama ir į kitus festivalius- 2017 metų birželio mėnesį spektaklis „Margarita“ (pagal Maros Zalitės pjesę) buvo rodomas festivalyje „Vreme“ Bulgarijoje, Vratsos mieste. 2015 metais šiame festivalyje buvo rodomas „Strazdas“. Festivalis pasižymi dalyvaujančių šalių gausa ir įvairiaspalviškumu (2015 metais atvyko gausi delegacija iš Indijos, visi su nekantrumu laukė spektaklio, o tai buvo mono spektaklis apie dailininkę Frida Kahlo- viena aktorė ir gausybė scenos apšvietėjų, įgarsintojų, scenaristų, režisierių ... ).

2016 metų liepos pabaigoje kelionė į Rusiją – Baikalo ežero saloje Olhone vyko tarptautinis teatrų festivalis „Sibiro rampa“.Vienas unikaliausių festivalių šalyje, teatrams iš Rusijos norint atstovauti šalį, tenka pereiti didžiulę atranką. Šiame festivalyje yra dalyvavę teatralai iš Pietų Korėjos, JAV, Kinijos, Italijos, Prancūzijos. Meistriškumo pamokas vedė geriausi Rusijos teatrų pedagogai. „Velnioniškai vienas“- spektaklis pagal Pauliaus Širvio eiles su režisieriumi Jonu Buziliausku atkeliavo tolimą kelią į Olhoną, buvo išgirstas ir suprastas.

„Baltijos rampa“ – tai trijų Baltijos valstybių festivalis, vykstantis kas dvejus metus vis kitoje Baltijos valstybėje. 2015 metais festivalis vyko Estijoje, Saremos salose. Tais metais dalyviai gavo užduotį sukurti spektaklį pagal kitų Baltijos valstybių autorių kūrinius. Jonas Buziliauskas režisavo latvės Maros Zalitės dramą „Margarita“.

Šias metais rugsėjo 15–17 dienomis festivalis vyko Latvijoje, Jūrmaloje. Organizatorių sumanymu po du režisierius iš skirtingų šalių turėjo kurti spektaklius kitose valstybėse. Režisieriui buvo pasiūlyta dirbti Rygos teatre „Maza Gilde“. Jonas Buziliauskas pasirinko poezijos spektaklį pagal Donaldo Kajoko eiles ( į latvių kalbą eiles vertė Latvijos lietuvių bendruomenės pirmininkas Rolandas Žalnierius), o Anykščiuose dvi vienaveiksmes Samuelio Beketo pjeses režisavo estas Tiit Alte, premjera įvyko per festivalį „ARTimi“, kuris pradėtas rengti Jonui Buziliauskui tapus Anykščių kultūros centro režisieriumi 2015 metais.

Per pastaruosius ketverius metus Anykščių kultūros centro teatras pabuvojo festivaliuose dvylikoje Europos šalių. Bene daugiausia keliavo M. Zalitės „Margarita“ (Rumunija, Baltarusija, Estija, Latvija, Bulgarija). S. Gedos „Strazdas“ rodytas Ukrainoje, Bulgarijoje ir Lenkijoje, Just. Marcinkevičiaus „Daukantas“ buvo Vengrijoje ir Lenkijoje, K. Ostrausko „Čičinskas“ keliavo į Slovakiją ir Juodkalnija , Just. Marcinkevičiaus „Mindaugas“ (ištrauka) ir „Velnioniškai vienas“ – į Farerų salas. „Velnioniškai vienas“ Rusijoje Olhono saloje.

Režisieriui atsakingiausi tie festivaliai, kuriuose oficialiai atstovaujama Lietuvai: Estijoje, Saremos salose vykusi „Baltijos rampa“, ir Farerų salose, Šiaurės Europos aljanso NEATA festivalis. *„Dalyvavimas festivaliuose- tai savęs ir komandos patikrinimas, bendrystė, atradimai, naujos pamokos, atsakomybė už darbą, kurį turi parodyti, nauji draugai, kelionės vaizdai, matytų šalių egzotika ir žmonių veidai. Visa tai- naujo darbo pradžia...“*

1. KELIONĖ Į LIETUVĄ

Ilgus amžius, pradedant antika, teatro vadovas buvo dramaturgas- jis ruošė vaidinimus, vadovavo teatrui, aktorių trupėms. Drama buvo spektaklio pagrindas. XX a. pradžioje atsiranda režisūra- požiūris į dramą pasikeičia. Pasirinkti repertuarą, dramą, pjesę tampa režisieriaus valia. Vieniems režisieriams būdinga klasikinės dramos pasirinkimas, yra režisierių, ypatingą dėmesį skiriančių nacionalinei dramaturgijai. Jonas Buziliauskas- tarp jų, daugumą savo darbų paskyręs istorinei tematikai, tautos išlikimui, vaizduojamo personažo asmeninei dramai: aukojant save vardan Lietuvos. Pasak režisieriaus, mėgėjų teatro misija ir turėtų būti tokia- kalbėti, priminti, neleisti užmiršti apie tai, kas amžina- tai mūsų išlikimo galimybė, trapi linija tarp praeities ir dabarties- negalime leisti sau užmiršti, iš kur atėjome. Surasti ir parodyti išskirtines savo krašto asmenybes, užčiuopti tą siūlą, kuris veda tolyn po vaizduojamos asmenybės charakterio labirintus būdinga režisieriui Jonui Buziliauskui.

Projektas „Tūkstantmečio atspindžiai“ (2010 m.) Joną Buziliauską suvedė su verslininku Leonardu Šablinsku- tai buvo istorinių patriotinių temų pasirinkimo kelias ir bendrų darbų pradžia, besitęsianti ir šiandien. Vincas Mykolaitis- Putinas „Valdovas“ (Rokiškio Liaudies teatras)- istorinė drama, atspindinti klasikinį konfliktą tarp tėvo ir sūnaus, tarp pareigos ir jausmo. Dramoje ryškūs gamtos motyvai, kuriuos režisierius ypatingai išieškotai pateikdavo spektaklį pristatydamas netradicinėse aplinkose (svečių namų “Leokordis“ Valdovų kiemelis, Paįstrio parapijai priklausančio istorinio namo prieigos, Kėdainių miesto parke). „Barbora Radvilaitė“ (Priekulės Ernsto Vicherto teatras, 2012 m.) pagal Juozo Grušo ir Raimundo Samulevičiaus dramas tris kartus suvaidinta istorinių dramų festivalyje Rush mieste, Dublino priemiestyje, Airijoje. Šis spektaklis atstovavo Lietuvą 2014 m. NEATA festivalyje Suomijoje, Porvoo mieste. Spektaklis itin ritmingas ir jausmingas, ypatingą atspalvį suteikia įvairiais liaudies muzikos instrumentais grojama muzika.

2011 metais prasidėjo režisieriaus kūrybinis procesas su kunigo švietėjo Jono Katelės labdaros ir paramos fondu- įkurta jaunimo dramos studija. Šios veiklos prioritetas- istorinės, patriotinės temos. „ *Bendras projektas su fondo valdytoju Leonardu Šablinsku išsivystė į teatro studiją. Vykusios kūrybinės stovyklos- unikalus reiškinys, nepakartojama patirtis jaunimui. Retas reiškinys suvokti mecenatystę šioje srityje...“.* Pirmiausia buvo pastatytos dramos „Mindaugas“, „Mažvydas“ pagal Justino Marcinkevičiaus pjeses. „Mažvydas“ tapo vienu iš populiariausių spektaklių- suvaidintas per 40 kartų. Spektaklį „Jaunos dienos“ pagal iškilaus poeto, dvasininko Juozo Mačiulio- Maironio poeziją režisierius J. Buziliauskas kūrė su Juodupės ir Rokiškio moksleiviais. Toliau sekė antrasis režisieriaus prisilietimas prie lietuvių poeto, lyriko, dvasininko Antano Strazdo asmenybės (pirmasis „Strazdas“ pagal Sigito Gedos poemą 2007 m. su Rokiškio liaudies teatru). Režisieriui J. Buziliauskui persikėlus dirbti iš Rokiškio į Anykščius, J. Katelės fondo jaunimo dramos studija pradėjo veikti šio miesto kultūros centre, o spektaklis „Strazdas“ buvo pastatytas su Anykščių jaunimo trupe. Pagrindinį vaidmenį jame atlikęs pats režisierius teigia, kad jam artima kunigo A. Strazdo vidinė laisvė- būtent vidinė jėga ir talentas leido užauginti Strazdeliui save lyrikos pradininku Lietuvoje.

Kunigo švietėjo Jono Katelės jaunimo dramos studija su „Mažvydu“ dalyvavo festivalyje Estijoje, „Strazdas“ keliavo į Bulgariją, Ukrainą, rodytas netradicinėje erdvėje- Margėnų laukuose, poeto Antano Strazdo menamoje gimties vietoje.

Šiuo metu laukiama jaunimo dramos studijos premjera- kunigo švietėjo Jono Katelės įprasminimas spektaklyje „Medkopis“.

Pradėjęs dirbti Anykščių kultūros centre, režisierius Jonas Buziliauskas nenutolo nuo nacionalinės dramaturgijos. Anykščių kultūros centro teatro spektaklis „Daukantas“ pagal Justino Marcinkevičiaus draminę apysaką rampos šviesoje nušvito 2014 metais. Spektaklis, pasakojantis apie sudėtingo ir tragiško likimo asmenybę, pirmąjį Lietuvos istoriką Simoną Daukantą, kuris dirbdamas mokslinį ir kultūrinį darbą klojo lietuvių tapatybės pagrindus- tai lyg ir biografinė apysaka nagrinėjanti istoriko mokslinę ir kūrybinę veiklą, kartu ir šios iškilios asmenybės asmeninė gyvenimo drama: visą savo gyvenimą paskyręs mokslinei veiklai, jis taip ir nesurado asmeninės laimės.

„Daukantas“ mėgėjų teatrų apžiūros-šventės „Atspindžiai“ laureatas, atstovavo Lietuvą „Baltijos rampa“ festivalyje (2016 m.), rodytas festivaliuose Punske (Lenkija), „Progress“ (Vengrija), klojimo teatro festivalyje „Krivūlė“( 2016 m.) pripažintas geriausiu spektakliu. Mėgėjų teatrų šventėje „Tegyvuoja teatras“ (ši šventė režisieriaus sumanyta ir puikiai žinoma rokiškėnams) – J. Buziliauskas gavo nominaciją už geriausią vyro vaidmenį- Daukantą.

Justino Marcinkevičiaus „Mindaugas“, 2016 metais finansuojamas Lietuvos kultūros tarybos, atgimė kaip masinis vaidinimas netoli Anykščių, Palatvio piliakalnio teritorijoje. Anykštėnams tai buvo tikra dovana Lietuvos valstybės dieną, liepos 6-ąją.

2017 metais kovo 11 dieną anykštėnai džiaugėsi premjera- Antano Vienuolio drama “Prieblandoje“. Visiems žinomas ir visiškai naujas režisieriaus sprendimais kūrinys, pagerbiant pirmojo spektaklio režisieriaus Broniaus Zabielos atminimą, minint rašytojo Antano Žukausko- Vienuolio muziejaus 90-ąsias metines.

Stebint nacionalinės dramaturgijos pastatymus, jaučiama, kad publika yra labai išsiilgusi to, kas artima ir sava- belieka laukti režisieriaus šiuolaikinės lietuvių dramaturgijos ieškojimų ir atradimų.

1. KELIONĖ Į SAVE

„Negi trisdešimt žmonių, kuriančių spektaklį, turi taikytis prie vieno?“- retoriškai yra paklausęs lietuvių režisierius Eimuntas Nekrošius, turėdamas mintyje dramaturgą.

„Iš kur tu viską žinai, o jie nežino?“- retoriškai paklausė Jono Buziliausko dešimtmetė dukra Ūla, turėdama mintyje trisdešimt repetuojančių aktorių ir vieną režisierių.

*„Kūrybinis darbas nėra procesas nuo- iki. Kūrėjas esi visuomet. Amžinas ratas, kuriame sukiesi. Turi ne tik atlikti vaidmenį, bet ir sugebėti atsiriboti nuo tam tikro išankstinio vertinimo, kurį atsineša žiūrovas, tuo pačiu negali pataikauti. Negali scenų skolintis iš kitų. Negali kartotis pats...“*

Stebiu režisierių. Lėtas, bet tvirtas žingsnis. Naštą nešančio žmogaus eisena. Skvarbus pro kažkur į kažkur žvilgsnis. Iš toli režisierius atrodo tarsi „apaugęs“ savo įkūnytais personažais. Eiti kartu su Strazdu, tupinčiu ant vieno peties, žingsniuoti Daukanto ilgu keliu kartu su išvarytu Mažvydu, tempti sunkias grandines išvien su skęstančiu plaukiančiu ilgesio giesmių poetu Pauliumi, išlaikyti Žygimanto Augusto karūną. Toks Jono Buziliausko pasirinktas kelias. Režisierius, paklūstantis pats sau- galima tik nuspėti, kiek tai reikalauja kūrybinių kančių- įsakyti sau įgyvendinti savąją viziją, sumanymą. Galima tik nuspėti, kokia dalelė personažo apsigyvena režisieriaus esybėje- valdo mintis, sapnus, kūną.

Tikėjimas personažu įtikina tiek žiūrovą, tiek patį režisierių, virstantį aktoriumi. „Velnioniškai vienas“ spektaklyje režisierius eina ilgesio giesmės poeto Pauliaus Širvio keliu tarsi suaugęs su juo, natūraliai pritampantis prie įvairiausios aplinkos (bufetas „Lelijos“ siuvimo įmonėje, „Pupelės“ kavinė), priima netikėtai padiktuotus intarpus ( spektaklio metu atneštas vaiko obuolys- taip jis norėjo nuraminti aktorių, išdidi katė, nusitaikiusi į rekvizitą, lietingosios „Širvynės“, sustiprinusios spektaklio įspūdį). „Velnioniškai vienas“ – daugiausiai kartų žiūrovams rodytas reginys, iš mono spektaklio virtęs į puikų lygiavertį režisieriaus ir aktorės Evgenijos Gnedovos duetą.

Avangardinės dramos atstovo Kosto Ostrausko pjesėje „Čičinskas“ režisieriaus persikūnijimas į pagrindinį veikėją bauginančiai tikras. Čičinskas per visą spektaklį praeina tokia gaivalinga jėga, kad ilgai nepaleidžia mintis: ar blogis- vien tik tamsa ir mirtis, ar tai- nemirtingumas ir amžina gyvybė- nerimstanti, draskanti iš vidaus be paliovos.

Justino Marcinkevičiaus "Erelnyčia" (Rokiškio liaudies teatras, 2005 m.). Šis spektaklis priskiriamas prie įdomesnių, daugiausia vertinimų sulaukusių spektaklių. Spektaklyje vaizduojama Andrius Jonas Vištelis- Višteliauskas (1837-1912) Lietuvos rašytojas, poetas, publicistas, vertėjas, vienas iš žurnalo „Aušra“ steigėjų, dalyvavęs 1863 m. sukilime, sukilimui pralaimėjus 1864 m. pasitraukė į Paryžių, Italijoje kovėsi Džiuzepės Garibaldžio armijoje, sudėtingą gyvenimą baigė Argentinoje. Nepaleidžia šis personažas režisieriaus- esu liudininkė emocionalaus, artistiško režisieriaus pasakojimo apie šią asmenybę Veronos mieste (Italija) prie paminklo Džiuzepei Garibaldžiui- tai buvo netikėtas mono spektaklis turistams.

Sigito Gedos „Strazdas“, režisuotas Jono Buziliausko- simbolių teatras su įtaigiais vaizdiniais, kodais, alegorijomis, stipria energetika. Simbolių prasmę kiekvienas žiūrovas supranta ir vertina savaip bet kurioje pasaulio šalyje. Jonas Buziliauskas spektaklyje kuria kunigo poeto A. Strazdo asmenybę. Vidinė laisvė čiulba ulba iš Strazdelio- laužomi nesulaužomi sparnai kyla be minties kristi žemyn. Peru sostinėje Limoje (2007 m.) po spektaklio režisieriaus laukė interviu su nacionaline televizija- stebėjusiems spektaklį viskas buvo taip suprantama, kad tai reikalavo paaiškinimo... Po spektaklio festivalyje Nikolajevo srityje Ukrainoje (2016 m.) J. Buziliauskas vedė meistriškumo pamoką režisieriams, teatro pedagogams iš Odesos, Kijevo, Charkovo universitetų.

Jono Buziliausko įkūnytas „Daukantas“ – skatinantis suvokti, kad tai, kas tikra- neturi išslysti pro pirštus. Nenupirksi ir neparduosi tikro jausmo ir tėvynės ilgesio. Šis spektaklis gali tapti puikia edukavimo priemone mokyklose: jausmu, emocijomis perteikiant žmogaus vidinę dramą, savęs ieškojimą.

„ ... Aktorius- akrobatas ir filosofas... Aktorius negali remtis titulais, vardais, laipsniais. Negali didžiuotis stažu ir matyti save ateity su aureole. Judėjimas- gyvenimo jėga, ramybė- mirtis... “- režisierius Juozas Miltinis.

Tegu sukasi kūrybinis ratas smagiai be paliovos, Režisieriau.

Laukiame režisūrinių sprendimų, priimtų iššūkių ir dvikovos tarp aktoriaus ir žiūrovo, kurioje pralaimėjusių nebūna. Šviesos užgęsta ir prasideda naujas laukimas.

REŽISŪRINIAI DARBAI

Žemaitė. „Marti“ Rokiškio Liaudies teatras (2001 m.)

Balys Sruoga. „Uošvė“ Rokiškio Liaudies teatras (2002 m.)

Augustinas Gricius. „Palanga“;Rokiškio Liaudies teatras (2003 m.)

Romualdas Granauskas. „Rožės pražydėjimas tamsoj“ Rokiškio Liaudies teatras (2004 m.)

Juozas Marcinkevičius "Erelnyčia" Rokiškio Liaudies teatras ( 2005 m.)

Izidorius Ignatavičius "Triušių sala" Rokiškio Liaudies teatras (2006 m.)

Juozas Montvila "Didysis geismas" Rokiškio Liaudies teatras (2007m. )

Jonas Kavoliūnas "Rugio giesmė" Rokiškio Liaudies teatras (2007m.)

Kurtas Vonegutas "Su gimimo Vanda Džun " (Telšių Žemaitės dramos teatras (2007 m.)

Ramūnas Abukevičius "Sarmatų palikuonys" Rokiškio Liaudies teatras (2008m.)

Sigitas Geda "Strazdas" Rokiškio Liaudies teatras (2008m.)

Borisas Dauguvietis "Žaldokynė" Telšių Žemaitės dramos teatras (2008 m.)

Anton Čechov "Ragana" ReBus teatras (2009 m.)

Keturakis "Amerika pirtyje" Jungtinis Lietuvos mėgėjų teatrų pastatymas Lietuvos tūkstantmečio Dainų šventėje (2009 m.)

"Grafaitė Sofija " masinis vaidinimas prie Rokiškio Tyzenhauzų dvaro (2009 m.)

Paulius Širvys "Velnioniškai vienas" ReBus teatras (2010 m.)

Vincas Mikolaitis Putinas "Valdovas" Rokiškio Liaudies teatras (2010 m.)

Justinas Marcinkevičius "Mindaugas" Kunigo švietėjo Jono Katelės paramos ir labdaros fondo jaunimo dramos studija (2011m.)

Justinas Marcinkevičius "Mažvydas"Kunigo švietėjo Jono Katelės paramos ir labdaros fondo jaunimo dramos studija (2011m.)

Sofija Kimantaitaitė-Čiurlionienė "Pinigėliai" Telšių Žemaitės dramos teatras (2011m.)

Maironis "Jaunos dienos" Kunigo švietėjo Jono Katelės paramos ir labdaros fondo jaunimo dramos studija (2012m.)

"Barbora Radvilaitė" (pagal Juozo Grušo ir Raimundo Samulevičiaus dramas) Priekulės Ernsto Vicherto teatras (2012m)

"...Grįšiu ... " pagal Antrojo Pasaulinio karo poetų eiles "ReBus" teatras (2013m.)

Justinas Marcinkevičius "Daukantas" Anykščių kultūros centro teatras (2014 m)

Liudvika Didžiulienė-Žmona "Lietuvaitės" Anykščių kultūros centro teatras(2014 m)

Donaldas Kajokas "Lapkritis veidrodyje" Anykščių kultūros centro teatras (2015 m)

Žemaitė "Trys mylimos" Telšių Žemaitės dramos teatras (2015 m)

Mara Zalitė "Margarita" Anykščių kultūros centro teatras (2015 m)

Sigitas Geda "Strazdas" Kunigo švietėjo Jono Katelės paramos ir labdaros fondo jaunimo dramos studija (2015 m.)

Slavomiras Mrožekas "Emigrantai" Anykščių kultūros centro teatras(2016 m.)

Kostas Ostrauskas "Čičinskas" Anykščių kultūros centro teatras (2016 m.)

Justinas Marcinkevičius "Mindaugas" masinis vaidinimas Anykščiuose (2016 m.)

Antanas Vienuolis "Prieblandoje" Anykščių kultūros centro teatras (2017 m.)

Keturakis "Amerika pirtyje" Telšių Žemaitės dramos teatras

Donaldas Kajokas "Lapkritis veidrodyje" (latvių kalba) Jaunimo dramos studija "Vinnijs" Riga, Maza Gilde (Latvija) (2017 m.)

SVARBIAUSIOS NOMINACIJOS IR APDOVANOJIMAI

Režisierius kartu su Rokiškio kultūros rūmų liaudies teatru (2006 m.) pelnė Lietuvos liaudies kultūros centro svarbiausią 2005-ųjų metų apdovanojimą suaugusiųjų mėgėjų teatrams "Aukso paukštė“.

Juozo Marcinkeviciaus „Erelnyčia“ - ryškiausias sezono spektaklis (2006) Rokiškio Liaudies Teatras.

Boriso Dauguviečio „Žaldokynė“ -ryškiausia sezono nacionalinės dramaturgijos interpretacija (2008 ) Telšių Žemaitės dramos teatras.

Keturakio“Amerika pirtyje“ -ryškiausia sezono nacionalinės dramaturgijos interpretacija(2009) Rokiškio Liaudies teatras.

Lietuvos mėgėjų teatrų 2014-ųjų metų sezono ryškiausias aktorius (2015 m.)

Lietuvos mėgėjų teatrų 2016-ųjų metų sezono ryškiausias aktorius (2017 m.)

Lietuvos nacionalinis kultūros centras Jonui Buziliauskui ir jo vadovaujamam Anykščių kultūros centro teatrui skyrė "Aukso paukštę" (2017 m.), kaip geriausiam 2016-ųjų metų sezono Lietuvos suaugusiųjų mėgėjų teatrui.